CELEX: 52021PC0461
Language: el
Date: 2021-08-09
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στην Περιφερειακή Διοικούσα Επιτροπή της Κοινότητας Μεταφορών όσον αφορά τη σύσταση τεχνικής επιτροπής για τις πλωτές μεταφορές και την πολυτροπικότητα

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 9.8.2021
            COM(2021) 461 final
            2021/0259(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ 
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στην Περιφερειακή Διοικούσα Επιτροπή της Κοινότητας Μεταφορών όσον αφορά τη σύσταση τεχνικής επιτροπής για τις πλωτές μεταφορές και την πολυτροπικότητα
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στην Περιφερειακή Διοικούσα Επιτροπή της Κοινότητας Μεταφορών σε σχέση με την προς έκδοση απόφαση της Περιφερειακής Διοικούσας Επιτροπής σχετικά με τη σύσταση τεχνικής επιτροπής για τις πλωτές μεταφορές και την πολυτροπικότητα.
            
            
               2.Πλαίσιο της πρότασης
            
            
               2.1.Η συνθήκη ίδρυσης της Κοινότητας Μεταφορών
            
            
               Η Ευρωπαϊκή Ένωση είναι συμβαλλόμενο μέρος της συνθήκης ίδρυσης της Κοινότητας Μεταφορών (ΣΚΜ), η οποία εφαρμόζεται προσωρινά από το 2017. Στόχος της συνθήκης είναι η δημιουργία Κοινότητας Μεταφορών στον τομέα των οδικών, σιδηροδρομικών, εσωτερικών πλωτών και θαλάσσιων μεταφορών, καθώς και η ανάπτυξη του δικτύου μεταφορών μεταξύ της Ευρωπαϊκής Ένωσης και των συμβαλλομένων μερών της Νοτιοανατολικής Ευρώπης. Η συνθήκη άρχισε να ισχύει την 1η Μαΐου 2019
                  1
               .
            
            
               2.2.Η Περιφερειακή Διοικούσα Επιτροπή
            
            
               Η Περιφερειακή Διοικούσα Επιτροπή συγκροτείται βάσει του άρθρου 24 της ΣΚΜ. Είναι υπεύθυνη για τη διαχείριση της ΣΚΜ και για τη διασφάλιση της ομαλής εφαρμογής της. Προς τον σκοπό αυτόν, διατυπώνει συστάσεις και λαμβάνει αποφάσεις στις περιπτώσεις που προβλέπει η ΣΚΜ. Συγκεκριμένα, η Περιφερειακή Διοικούσα Επιτροπή:
            
            
               α) προετοιμάζει τις εργασίες του Συμβουλίου Υπουργών,
            
            
               β) αποφασίζει σχετικά με τη σύσταση τεχνικών επιτροπών,
            
            
               γ) διατυπώνει συστάσεις και λαμβάνει αποφάσεις σύμφωνα με τη ΣΚΜ,
            
            
               δ) όσον αφορά νεοεκδοθείσες πράξεις της ΕΕ, λαμβάνει κατάλληλα μέτρα, ιδίως μέσω της αναθεώρησης του παραρτήματος I της ΣΚΜ,
            
            
               ε) διορίζει τον διευθυντή της Μόνιμης Γραμματείας αφού ζητήσει τη γνώμη του Συμβουλίου Υπουργών,
            
            
               στ) μπορεί να διορίζει έναν ή περισσότερους αναπληρωτές διευθυντές της Μόνιμης Γραμματείας,
            
            
               ζ) καθορίζει τον εσωτερικό κανονισμό της Μόνιμης Γραμματείας,
            
            
               η) μπορεί να επανεξετάσει, με σχετική απόφαση, το ύψος των συνεισφορών στον προϋπολογισμό,
            
            
               θ) εγκρίνει τον ετήσιο προϋπολογισμό της Κοινότητας Μεταφορών,
            
            
               ι) εκδίδει απόφαση με την οποία καθορίζεται η διαδικασία για την εκτέλεση του προϋπολογισμού, την παρουσίαση και τον έλεγχο των λογαριασμών και για την επιθεώρηση,
            
            
               ια) λαμβάνει αποφάσεις επί των διαφορών που υποβάλλονται από τα συμβαλλόμενα μέρη,
            
         
         
            
               ιβ) θεσπίζει τις γενικές αρχές στον τομέα της πρόσβασης στα έγγραφα, όσον αφορά έγγραφα που βρίσκονται στην κατοχή φορέων που έχουν συσταθεί με τη ΣΚΜ ή δυνάμει αυτής,
            
            
               ιγ) εγκρίνει τις ετήσιες εκθέσεις που υποβάλλονται στο Συμβούλιο Υπουργών σχετικά με την υλοποίηση του εκτεταμένου δικτύου,
            
            
               ιδ) όσον αφορά ορισμένες πράξεις της Ένωσης, καθορίζει τις προθεσμίες και τους τρόπους για τη μεταφορά τους στο δίκαιο των συμβαλλόμενων μερών από τη Νοτιοανατολική Ευρώπη.
            
            
               2.3.Η προς έκδοση πράξη της Περιφερειακής Διοικούσας Επιτροπής
            
            
               Κατά την επόμενη συνεδρίασή της, η Περιφερειακή Διοικούσα Επιτροπή πρόκειται να εκδώσει απόφαση για τη σύσταση τεχνικής επιτροπής για τις πλωτές μεταφορές και την πολυτροπικότητα (στο εξής: προς έκδοση πράξη). 
            
            
               Η προς έκδοση πράξη θα καταστεί δεσμευτική για τα μέρη σύμφωνα με το άρθρο 25 παράγραφος 1 της ΣΚΜ, το οποίο προβλέπει τα εξής: «Οι αποφάσεις της Περιφερειακής Διοικούσας Επιτροπής είναι δεσμευτικές για τα συμβαλλόμενα μέρη». 
            
            
               3.Θέση που πρέπει να ληφθεί εξ ονόματος της Ένωσης
            
            
               Η έκδοση της εν λόγω απόφασης από την Περιφερειακή Διοικούσα Επιτροπή είναι αναγκαία για την ομαλή εφαρμογή της ΣΚΜ όσον αφορά τη δημιουργία Κοινότητας Μεταφορών στον τομέα των οδικών, σιδηροδρομικών, εσωτερικών πλωτών και θαλάσσιων μεταφορών, καθώς και την ανάπτυξη του δικτύου μεταφορών μεταξύ της Ευρωπαϊκής Ένωσης και των συμβαλλόμενων μερών της Νοτιοανατολικής Ευρώπης. Η τεχνική επιτροπή για τις πλωτές μεταφορές και την πολυτροπικότητα θα έχει ως στόχο την αντιμετώπιση κρίσιμων ζητημάτων όσον αφορά τις πλωτές μεταφορές (θαλάσσια πολιτική, εσωτερική ναυσιπλοΐα και λιμένες) και τις πτυχές της πολυτροπικότητας, καθώς και την προώθηση της αποδοτικής χρήσης τους. Δεδομένου ότι η Ένωση είναι συμβαλλόμενο μέρος της ΣΚΜ, είναι αναγκαίο να καθοριστεί η θέση της Ένωσης.
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια «πράξεις που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης κείμενα που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  2
               .
            
            
               4.1.2.Εφαρμογή στην προκειμένη περίπτωση
            
            
               Η Περιφερειακή Διοικούσα Επιτροπή είναι όργανο που έχει συσταθεί με συνθήκη, συγκεκριμένα τη συνθήκη ίδρυσης της Κοινότητας Μεταφορών.
            
            
               Οι πράξεις τις οποίες καλείται να εκδώσει η Περιφερειακή Διοικούσα Επιτροπή είναι πράξεις που παράγουν έννομα αποτελέσματα. Σύμφωνα με το άρθρο 26 της ΣΚΜ, η Περιφερειακή Διοικούσα Επιτροπή εξουσιοδοτείται να λαμβάνει αποφάσεις για τη σύσταση τεχνικών επιτροπών. Από τη φύση τους, και ως ζήτημα διεθνούς δικαίου που διέπει την Περιφερειακή Διοικούσα Επιτροπή, οι εν λόγω αποφάσεις περιέχουν στοιχεία που επηρεάζουν τη νομική θέση των συμβαλλόμενων μερών της ΣΚΜ και, συνεπώς, και της Ένωσης. Κατά συνέπεια, πρέπει να θεωρείται ότι παράγουν έννομα αποτελέσματα.
            
            
               Η προς έκδοση πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
         
         
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης. Εάν η προς έκδοση πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνον ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.
            
            
               4.2.2.Εφαρμογή στην προκειμένη περίπτωση
            
            
               Η προς έκδοση πράξη είναι απαραίτητη για την ομαλή λειτουργία της ΣΚΜ. Οι στόχοι και οι συνιστώσες της ΣΚΜ, με τη σειρά τους, αφορούν τους τομείς των οδικών, σιδηροδρομικών και εσωτερικών πλωτών μεταφορών, που συνιστούν τρόπους μεταφοράς οι οποίοι καλύπτονται από το άρθρο 91 της ΣΛΕΕ, καθώς και τον τομέα των θαλάσσιων μεταφορών, τρόπο μεταφοράς που καλύπτεται από το άρθρο 100 παράγραφος 2 της ΣΛΕΕ. Λόγω του οριζόντιου χαρακτήρα της, η προς έκδοση πράξη αφορά όλα τα εν λόγω στοιχεία. 
            
            
               Συνεπώς, η ουσιαστική νομική βάση της προτεινόμενης απόφασης περιλαμβάνει τις ακόλουθες διατάξεις: άρθρο 91 και άρθρο 100 παράγραφος 2 της ΣΛΕΕ.
            
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 91 και το άρθρο 100 παράγραφος 2 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               5.Δημοσίευση της προς έκδοση πράξης
            
            
               Σύμφωνα με το άρθρο 25 παράγραφος 2 της ΣΚΜ, οι αποφάσεις της Περιφερειακής Διοικούσας Επιτροπής δημοσιεύονται στην Επίσημη Εφημερίδα της Ευρωπαϊκής Ένωσης.
            
            
               2021/0259 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στην Περιφερειακή Διοικούσα Επιτροπή της Κοινότητας Μεταφορών όσον αφορά τη σύσταση τεχνικής επιτροπής για τις πλωτές μεταφορές και την πολυτροπικότητα
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 και το άρθρο 100 παράγραφος 2 σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η Συνθήκη για την ίδρυση Κοινότητας Μεταφορών (στο εξής: ΣΚΜ) εγκρίθηκε εξ ονόματος της Ένωσης με την απόφαση (ΕΕ) 2019/392 του Συμβουλίου
                  3
                και άρχισε να ισχύει την 1η Μαΐου 2019.
            
            
               (2)Η Περιφερειακή Διοικούσα Επιτροπή συστάθηκε από την ΣΚΜ για τη διαχείριση και την ομαλή εφαρμογή της ΣΚΜ. Σύμφωνα με το άρθρο 26 της ΣΚΜ, η Περιφερειακή Διοικούσα Επιτροπή μπορεί να εκδίδει αποφάσεις για τη σύσταση τεχνικών επιτροπών.
            
            
               (3)Οι τεχνικές επιτροπές μπορούν να υποβάλλουν προς απόφαση στην Περιφερειακή Διοικούσα Επιτροπή προτάσεις στη σφαίρα των αρμοδιοτήτων τους. Οι τεχνικές επιτροπές απαρτίζονται από εκπροσώπους των συμβαλλόμενων μερών. Η συμμετοχή με την ιδιότητα του παρατηρητή είναι ανοικτή σε όλα τα κράτη μέλη της ΕΕ.
            
            
               (4)Η Περιφερειακή Διοικούσα Επιτροπή πρόκειται να εκδώσει σύντομα απόφαση σχετικά με τη σύσταση τεχνικής επιτροπής για τις πλωτές μεταφορές και την πολυτροπικότητα.
            
         
         
            
               (5)Η σύσταση της τεχνικής επιτροπής για τις πλωτές μεταφορές και την πολυτροπικότητα θα διευκολύνει την ομαλή εφαρμογή της ΣΚΜ όσον αφορά τη δημιουργία Κοινότητας Μεταφορών στον τομέα των οδικών, σιδηροδρομικών, εσωτερικών πλωτών και θαλάσσιων μεταφορών, καθώς και την ανάπτυξη του δικτύου μεταφορών μεταξύ της Ευρωπαϊκής Ένωσης και των συμβαλλόμενων μερών της Νοτιοανατολικής Ευρώπης.
            
            
               (6)Η τεχνική επιτροπή για τις πλωτές μεταφορές και την πολυτροπικότητα θα πρέπει να έχει ως στόχο την αντιμετώπιση κρίσιμων ζητημάτων όσον αφορά τις πλωτές μεταφορές (θαλάσσια πολιτική, εσωτερική ναυσιπλοΐα και λιμένες) και τις πτυχές της πολυτροπικότητας, καθώς και την προώθηση της αποδοτικής χρήσης τους.
            
            
               (7)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της Περιφερειακής Διοικούσας Επιτροπής, δεδομένου ότι οι εν λόγω αποφάσεις είναι αναγκαίες για την εφαρμογή της ΣΚΜ και θα είναι δεσμευτικές για την Ένωση,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης στην Περιφερειακή Διοικούσα Επιτροπή που συστάθηκε με βάση τη συνθήκη για την ίδρυση της Κοινότητας Μεταφορών όσον αφορά τη σύσταση τεχνικής επιτροπής για τις πλωτές μεταφορές και την πολυτροπικότητα βασίζεται στο σχέδιο πράξης της Περιφερειακής Διοικούσας Επιτροπής, το οποίο επισυνάπτεται στην παρούσα απόφαση.
            
            
               Οι εκπρόσωποι της Ένωσης στην Περιφερειακή Διοικούσα Επιτροπή μπορούν να συμφωνήσουν σε ελάσσονες αλλαγές στο εν λόγω σχέδιο απόφασης χωρίς περαιτέρω απόφαση του Συμβουλίου.
            
            
               Άρθρο 2
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Απόφαση (ΕΕ) 2019/392 του Συμβουλίου, της 4ης Μαρτίου 2019, σχετικά με τη σύναψη, εξ ονόματος της Ευρωπαϊκής Ένωσης, της Συνθήκης για την ίδρυση Κοινότητας Μεταφορών (ΕΕ L 71 της 13.3.2019, σ. 1).
               
               
                  
                     (2)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (3)
                  
                        Απόφαση (ΕΕ) 2019/392 του Συμβουλίου, της 4ης Μαρτίου 2019, σχετικά με τη σύναψη, εξ ονόματος της Ευρωπαϊκής Ένωσης, της Συνθήκης για την ίδρυση Κοινότητας Μεταφορών (ΕΕ L 71 της 13.3.2019, σ. 1).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 9.8.2021
            COM(2021) 461 final
            ΠΑΡΑΡΤΗΜΑ 
            της
            πρότασης απόφασης του Συμβουλίου
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στην Περιφερειακή Διοικούσα Επιτροπή της Κοινότητας Μεταφορών όσον αφορά τη σύσταση τεχνικής επιτροπής για τις πλωτές μεταφορές και την πολυτροπικότητα
            
               
         
         
            
               ΠΑΡΑΡΤΗΜΑ 
            
            
               ΣΧΕΔΙΟ
            
            
               ΑΠΟΦΑΣΗ 2021/ 
               ΤΗΣ ΠΕΡΙΦΕΡΕΙΑΚΗΣ ΔΙΟΙΚΟΥΣΑΣ ΕΠΙΤΡΟΠΗΣ ΤΗΣ ΚΟΙΝΟΤΗΤΑΣ ΜΕΤΑΦΟΡΩΝ
            
            
               της …
            
            
               για την έκδοση απόφασης σχετικά με τη σύσταση τεχνικής επιτροπής για τις πλωτές μεταφορές και την πολυτροπικότητα
            
            
               Η ΠΕΡΙΦΕΡΕΙΑΚΗ ΔΙΟΙΚΟΥΣΑ ΕΠΙΤΡΟΠΗ ΤΗΣ ΚΟΙΝΟΤΗΤΑΣ ΜΕΤΑΦΟΡΩΝ,
            
            
               Έχοντας υπόψη τη Συνθήκη για την ίδρυση Κοινότητας Μεταφορών, και ειδικότερα το άρθρο 26,
            
            
               ΑΠΟΦΑΣΙΖΕΙ:
            
            
               Άρθρο 1
            
            
               1.
                     Εγκρίνεται η απόφαση σχετικά με τη σύσταση τεχνικής επιτροπής για τις πλωτές μεταφορές και την πολυτροπικότητα.
            
            
               2.
                     Η τεχνική επιτροπή για τις πλωτές μεταφορές και την πολυτροπικότητα έχει ως στόχο την αντιμετώπιση κρίσιμων ζητημάτων όσον αφορά τις πλωτές μεταφορές (θαλάσσια πολιτική, εσωτερική ναυσιπλοΐα και λιμένες) και τις πτυχές της πολυτροπικότητας, καθώς και την προώθηση της αποδοτικής χρήσης τους.
            
            
                  
                     
                     
                     
                     
                     Για την Περιφερειακή Διοικούσα Επιτροπή
            
            
                  
                     
                     
                     
                     
                     Ο Πρόεδρος